RJDના સુપ્રીમો લાલુ પ્રસાદ યાદવનાં સૌથી મોટાં પુત્રી મિસા ભારતી તેમના જીવનની સૌપ્રથમ ચૂંટણીમાં જ BJPના રામક્રિપાલ યાદવ અને JD (U)ના વર્તમાન સંસદસભ્ય રંજન પ્રસાદ યાદવનો સામનો કરી રહ્યાં છે. રંજન પ્રસાદે ૨૦૦૯માં લાલુ પ્રસાદને ૨૩,૦૦૦થી વધુ મતોની સરસાઈથી હરાવ્યા હતા. ઘાસચારાકૌભાંડમાં સજા પામેલા પિતા લાલુ પ્રસાદની વોટબૅન્ક ઉપરાંત ૩૯ વર્ષનાં મિસા તેમના પતિની મૅનેજરિયલ સ્કિલ મારફત આ ચૂંટણી જીતવા ધારે છે. મિસાના પતિ શૈલેશ કમ્પ્યુટર એન્જિનિયર અને મૅનેજમેન્ટ ગ્રૅજ્યુએટ છે. તેઓ મિસાને હાઈ-ટેક સપોર્ટ આપી રહ્યા છે. મિસાના મતે માત્ર પાટલીપુત્રની જ નહીં, બિહારની ૪૦ બેઠક તેમના માટે પ્રતિષ્ઠાનો મુદ્દો છે. મિસા કહે છે કે પહેલી વાર મત માગી રહી છું એટલે મતદારોને મારી ક્ષમતાનો પરિચય આપવામાં બહુ મહેનત કરવી પડે છે.